เดอะเฟตออฟโอฟีเลีย

"เดอะเฟตออฟโอฟีเลีย" () เป็นเพลงของนักร้องและนักแต่งเพลงชาวอเมริกัน เทย์เลอร์ สวิฟต์ ซึ่งออกจำหน่ายเป็นซิงเกิลนำจากอัลบั้มสตูดิโอที่สิบสอง เดอะไลฟ์ออฟอะโชว์เกิร์ล เมื่อวันที่ 3 ตุลาคม ค.ศ. 2025 ภายใต้ค่ายรีพับลิกเรเคิดส์ สวิฟต์เป็นผู้ประพันธ์และผลิตเพลงนี้ร่วมกับแมกซ์ มาร์ติน และเชลล์แบ็ก เพลงนี้เป็นแนวแดนซ์ป็อป ผสมผสานกับฟังก์ และซินท์ป็อป โดยมีการใช้เสียงจากกลอง เบส เปียโน กีตาร์เหล็ก เครื่องสังเคราะห์เสียง และเครื่องดนตรี ออมนิคอร์ด บทประพันธ์เพลงกล่าวถึงคำมั่นสัญญาของสวิฟต์ที่มอบให้แก่คู่ชีวิตผู้มีเกียรติและคู่ควร ซึ่งช่วยให้เธอรอดพ้นจากชะตากรรมแห่งความตายเช่นเดียวกับโอฟีเลีย ตัวละครหญิงในบทละครเรื่องแฮมเลต ของวิลเลียม เชกสเปียร์ ผู้จมน้ำตายจากความเศร้าและการถูกปฏิเสธความรัก

นักวิจารณ์ดนตรีส่วนใหญ่ยกให้เพลง "เดอะเฟตออฟโอฟีเลีย" เป็นหนึ่งในผลงานที่โดดเด่นและติดหูที่สุดของอัลบั้ม เดอะไลฟ์ออฟอะโชว์เกิร์ล โดยชื่นชมในด้านการประพันธ์ ท่อนฮุกที่ทรงพลัง และการขับร้องที่เปี่ยมอารมณ์ของสวิฟต์ ในเชิงพาณิชย์ เพลงนี้สร้างสถิติใหม่บนแพลตฟอร์มสตรีมมิงสปอติฟายด้วยยอดสตรีมสูงสุดทั้งในหนึ่งวันและหนึ่งสัปดาห์ทั่วโลก "เดอะเฟตออฟโอฟีเลีย" ยังขึ้นถึงอันดับหนึ่งในกว่า 15 ประเทศ ได้แก่ ออสเตรเลีย ออสเตรีย แคนาดา เยอรมนี ไอร์แลนด์ ลิทัวเนีย เนเธอร์แลนด์ นิวซีแลนด์ นอร์เวย์ สเปน สวีเดน สวิตเซอร์แลนด์ และสหราชอาณาจักร อีกทั้งยังกลายเป็นซิงเกิลอันดับหนึ่งลำดับที่ 13 ของสวิฟต์บนชาร์ตบิลบอร์ดฮอต 100 ในสหรัฐ

มิวสิกวิดีโอของเพลงนี้ ซึ่งสวิฟต์เป็นทั้งผู้เขียนบทและผู้กำกับ เปิดตัวเป็นส่วนหนึ่งของงานเดอะออฟฟิเชียลรีลีสปาร์ตีออฟอะโชว์เกิร์ล ซึ่งเป็นทั้งกิจกรรมเปิดตัวอัลบั้มและภาพยนตร์เฉลิมฉลองการเปิดตัวที่ฉายในโรงภาพยนตร์ในวันเดียวกับที่อัลบั้มออกจำหน่าย ในวิดีโอดังกล่าว สวิฟต์ปรากฏตัวในหลากหลายรูปแบบของนางโชว์ ที่สะท้อนช่วงเวลาทางประวัติศาสตร์แตกต่างกันไป เธอได้ร่วมงานกับโรดริโก ปรีเอโต ผู้กำกับภาพชาวเม็กซิกัน แมนดี มัวร์ นักออกแบบท่าเต้นชาวอเมริกัน และอีธาน ทอบแมน ผู้ออกแบบฉากชาวแคนาดา โดยมีสมาชิกวงดนตรีและทีมเต้นจากดิเอราส์ทัวร์มาร่วมแสดง ทั้งบทประพันธ์เพลงและมิวสิกวิดีโอของ "เดอะเฟตออฟโอฟีเลีย" ยังมีการอ้างอิงถึงคู่หมั้นของสวิฟต์ ทราวิส เคลซี นักอเมริกันฟุตบอลชื่อดัง

 ภูมิหลัง 
เมื่อวันที่ 13 สิงหาคม ค.ศ. 2025 เทย์เลอร์ สวิฟต์ ได้ประกาศเปิดตัวสตูดิโออัลบั้มลำดับที่ 12 ของเธอในชื่อ เดอะไลฟ์ออฟอะโชว์เกิร์ล ระหว่างการให้สัมภาษณ์ในตอนหนึ่งของพอดแคสต์นิวไฮต์ส (New Heights) ซึ่งดำเนินรายการโดยทราวิส เคลซี ในวันเดียวกันนั้นเอง เธอยังได้ประกาศว่าเพลง "เดอะเฟตออฟโอฟีเลีย" จะเป็นเพลงเปิดของอัลบั้มดังกล่าวด้วย ระหว่างการพูดคุยในพอดแคสต์ สวิฟต์ได้อ้างอิงถึงบทละครเรื่องแฮมเลต ของวิลเลียม เชกสเปียร์ โดยกล่าวถึงการสูญเสียสติและการจมน้ำเสียชีวิตของตัวละครโอฟีเลีย พร้อมทั้งบอกเป็นนัยว่าชื่อเพลงและเนื้อหาของเพลงนี้สะท้อนถึง "โชคชะตาอันน่าสลดใจ" ของโอฟีเลียเช่นกัน ภาพปกอัลบั้มรุ่นมาตรฐานได้รับแรงบันดาลใจจากงานศิลปะที่ถ่ายทอดฉากการตายของโอฟีเลีย โดยเฉพาะภาพวาดโอฟีเลีย ของจิตรกรจอห์น เอเวอเรตต์ มิเล ในช่วงคริสต์ทศวรรษ 1850 ซึ่งแสดงให้เห็นตัวละครโอฟีเลียนอนอยู่ในลำธารก่อนที่จะจมน้ำ

ต่อมาในวันที่ 19 กันยายน ค.ศ. 2025 ได้มีการประกาศว่า การเปิดตัวอัลบั้ม เดอะไลฟ์ออฟอะโชว์เกิร์ล จะเกิดขึ้นพร้อมกับการออกฉายภาพยนตร์ความยาว 89 นาที ในชื่อ เทย์เลอร์ สวิฟต์: เดอะออฟฟิเชียลรีลีสปาร์ตีออฟอะโชว์เกิร์ล โดยภายในประกาศนั้นมีการเปิดเผยด้วยว่าเพลง "เดอะเฟตออฟโอฟีเลีย" จะมีมิวสิกวิดีโอเฉพาะของตนเองที่รวมอยู่ในภาพยนตร์ พร้อมเบื้องหลังการถ่ายทำของวิดีโอดังกล่าว นอกจากนี้ยังมีการยืนยันผ่านบัญชีอินสตาแกรมอย่างเป็นทางการของสวิฟต์ว่า "เดอะเฟตออฟโอฟีเลีย" จะเป็นซิงเกิลนำของอัลบั้ม เดอะไลฟ์ออฟอะโชว์เกิร์ล

 ผลตอบรับเชิงพาณิชย์ 
"เดอะเฟตออฟโอฟีเลีย" ทำลายสถิติยอดสตรีมสูงสุดในหนึ่งวันบนสปอติฟายกลายเป็นเพลงแรกในประวัติศาสตร์ที่มียอดสตรีมถึง 30 ล้านครั้งภายในวันเดียว สถิตินี้เดิมเป็นของเพลง "ฟอร์ตไนต์" ของสวิฟต์เอง นอกจากนี้เพลงยังทำลายสถิติยอดสตรีมสูงสุดในหนึ่งสัปดาห์บนสปอติฟายอีกด้วย

ในสหรัฐ "เดอะเฟตออฟโอฟีเลีย" กลายเป็นซิงเกิลอันดับหนึ่งบนชาร์ตบิลบอร์ดฮอต 100 ลำดับที่ 13 ของสวิฟต์ เทียบเท่ากับสถิติของไมเคิล แจ็กสัน และเดรก ในฐานะศิลปินเดี่ยวที่มีเพลงขึ้นอันดับหนึ่งมากที่สุด โดยตามหลังเพียงมารายห์ แครี (19 เพลง) และรีแอนนา (14 เพลง) ซึ่งเป็นศิลปินหญิงเดี่ยวที่มีเพลงอันดับหนึ่งมากที่สุด ที่น่าสังเกตคือ เพลงนี้เปิดตัวเป็นอันดับหนึ่งโดยไม่มีการจำหน่ายแบบแยกซิงเกิล (pure sales) เนื่องจากไม่ได้วางจำหน่ายเป็นรายเพลงในสัปดาห์แรก แต่กลับทำยอดสตรีมได้ถึง 92.5 ล้านครั้งจากช่องทางสตรีมมิงอย่างเป็นทางการแบบออนดีมานด์ ซึ่งถือเป็นยอดสตรีมสูงสุดของเพลงใด ๆ นับตั้งแต่ยูทูบยกเลิกการนับเนื้อหาที่ผู้ใช้สร้างเองออกจากการคำนวณชาร์ตในปี 2020 ในแคนาดาเพลงนี้ขึ้นแท่นอันดับหนึ่งบนชาร์ตคะแนเดียนฮอต 100 โดยโค่นเพลง "โกลเดน" ของวงเคป็อปเสมือนจริง Huntr/x ที่ครองอันดับหนึ่งต่อเนื่องมานานถึงห้าสัปดาห์

ในสหราชอาณาจักรเพลงนี้กลายเป็นซิงเกิลอันดับหนึ่งเพลงที่ห้าในอาชีพของสวิฟต์ และเปิดตัวด้วยยอดจำหน่ายรวม 132,000 หน่วย ซึ่งเป็นยอดจำหน่ายสัปดาห์แรกสูงสุดแห่งปี และยังเป็นสถิติสูงสุดในอาชีพของเธอด้วย ในฟิลิปปินส์เพลงนี้เปิดตัวเป็นอันดับหนึ่งบนชาร์ตบิลบอร์ดฟิลิปปินส์ฮอต 100 โดยยุติการครองอันดับหนึ่งติดต่อกัน 27 สัปดาห์ของเพลงฟิลิปิโนชื่อ "มัลโต" ของวงคัพออฟโจ

 มิวสิกวิดีโอ 
มิวสิกวิดีโอ "เดอะเฟตออฟโอฟีเลีย" เปิดตัวครั้งแรกเมื่อวันที่ 3 ตุลาคม ค.ศ. 2025 ในงานเดอะออฟฟิเชียลรีลีสพาร์ตีออฟอะโชว์เกิร์ล ซึ่งฉายในโรงภาพยนตร์ทั่วโลกเป็นเวลา 3 วัน เพื่อเป็นส่วนหนึ่งของการประชาสัมพันธ์อัลบั้ม มิวสิกวิดีโอดังกล่าวเผยแพร่ทางยูทูบ ในวันที่ 5 ตุลาคม โดยมีสวิฟต์เป็นผู้เขียนบทและกำกับการแสดงเอง พร้อมร่วมงานอีกครั้งกับเหล่านักเต้นจากการแสดงคอนเสิร์ตดิเอราส์ทัวร์ นักออกแบบท่าเต้นคือ แมนดี มัวร์ และผู้ออกแบบฉาก อีธาน ทอบแมน มิวสิกวิดีโอถูกฉายซ้ำสองครั้งระหว่างงานเดอะออฟฟิเชียลรีลีสปาร์ตีออฟอะโชว์เกิร์ล ซึ่งมีการนำเสนอเบื้องหลังการถ่ายทำบางส่วนด้วย วิดีโอนี้สร้างขึ้นโดยร่วมงานกับผู้กำกับภาพ โรดริโก พรีเอโต และมีการซักซ้อมตลอดระยะเวลา 3 สัปดาห์ การถ่ายทำฉากเปิดเรื่องและฉากในห้องแต่งตัวจัดขึ้นที่โรงละครลอสแอนเจลิส

มิวสิกวิดีโอเปิดฉากภายในโถงทางเข้าของโรงละครลอสแอนเจลิส ก่อนที่กล้องจะค่อย ๆ เคลื่อนไปยังภาพวาดบนผนัง ซึ่งเป็นภาพแรกในบรรดาภาพวาดจำนวนมากที่ถ่ายทอดเหล่า "นางโชว์" จากยุคสมัยต่าง ๆ สวิฟต์ปรากฏตัวในฐานะนางแบบสำหรับภาพเหมือนแบบพรีราฟาเอลไลต์ (Pre-Raphaelite) ของโอฟีเลียที่มีลักษณะคล้ายกับผลงานของจิตรกรฟรีดริช ไฮเซอร์ ต่อมาเธอแสดงเป็นนักแสดงบูร์เลสก์ผมบลอนด์ในรูปของมาริลิน มอนโร ถัดมาเป็นนักเต้นโกโกในยุคคริสต์ทศวรรษ 1960 ที่มีลักษณะคล้ายรอนนี สเปกเตอร์ รวมถึงนักแสดงละครเวทีที่มีความละม้ายกับซารา แบร์นาร์ต และนักแสดงหญิงในลุคแบบเอสเทอร์ วิลเลียมส์ ที่แสดงในฉากเพลงและการเต้นในรูปแบบของผู้กำกับชื่อดัง บัสบี เบิร์กลีย์

ต่อมา สวิฟต์ปรากฏตัวในชุดกระโปรงที่ทำจากเชือก ซึ่งมีรูปลักษณ์คล้ายเอลิซาเบธ เทย์เลอร์ ก่อนที่ฉากจะเปลี่ยนไปเป็นการแสดงแบบนางโชว์แบบบ็อบ แมคกี และจบลงด้วยภาพของเธอในบทบาทป็อปสตาร์ที่งานเลี้ยงหลังเวทีในห้องพักโรงแรม ช่วงท้ายของมิวสิกวิดีโอเผยให้เห็นสวิฟต์แช่กายครึ่งตัวอยู่ในอ่างอาบน้ำ ซึ่งเป็นภาพเดียวกับที่ปรากฏบนหน้าปกอัลบั้มเดอะไลฟ์ออฟอะโชว์เกิร์ล แดเนียล พาสควาเล จากนิตยสารบิลบอร์ด ได้ระบุว่ามีไข่อีสเตอร์หลายจุดในวิดีโอ เช่น ท่าเต้นกับเก้าอี้ที่คล้ายกับเพลง "วิจิแลนต์เชิต" ในการแสดงดิเอราส์ทัวร์, ฉากที่สวิฟต์จับลูกฟุตบอล และหมายเลขห้องพักโรงแรม 87 ซึ่งเป็นการอ้างอิงถึงเคลซี นอกจากนี้ ยังมีการอ้างอิงถึงเพลงอื่น ๆ จากอัลบั้ม เช่น สุนัขชิวาวาในกระเป๋าถือ (จากเพลง "แอ็กชวลลีโรแมนติก"), รูปปั้นรางวัลออสการ์บนพื้นห้องน้ำ (จากเพลง "วิชลิสต์"), หินโอปอไลต์ข้างอ่างอาบน้ำ (จากเพลง "โอปอไลต์"), และโต๊ะที่มีลูกพีชกับสร้อยไข่มุกวางอยู่ (จากเพลง "เดอะไลฟ์ออฟอะโชว์เกิร์ล")

 ชาร์ต 
+ ตารางแสดงอันดับชาร์ตของ "เดอะเฟตออฟโอฟีเลีย" ชาร์ต (2025) ตำแหน่งสูงสุด Australia (ARIA) 1 Bolivia (Billboard) 13 Chile (Billboard) 12 CIS Airplay (TopHit) 88 Croatia (Billboard) 3 Ecuador (Billboard) 16 France (SNEP) 4 Hong Kong (Billboard) 2 Iceland (Tónlistinn) 3 Indonesia (IFPI) [Select 2025 Week 41] 18 Italy (FIMI) 6 Japan Hot Overseas (Billboard Japan) 17 Lithuania (AGATA) 1 Luxembourg (Billboard) 1 Malaysia (IFPI) [Select 2025 Week 41] 4 Mexico (Billboard) 8 New Zealand (Recorded Music NZ) 1 Norway (IFPI Norge) 1 Philippines (IFPI) [Select 2025 Week 41] 1 Peru (Billboard) 9 Poland (Polish Airplay Top 100) 43 Romania (Billboard) 18 Singapore (RIAS) 1 South Korea  (Circle) 99 South Korea Download (Circle) 98 Spain (PROMUSICAE) 1 Sweden (Sverigetopplistan) 1 Taiwan (Billboard) 5 Thailand (IFPI) [Select 2025 Week 41] 19 Vietnam (IFPI) [Select 2025 Week 41] 1

 ประวัติการวางจำหน่าย 
+วันที่วางจำหน่ายและรูปแบบของ "เดอะเฟตออฟโอฟีเลีย" ภูมิภาค วันที่ รูปแบบ ค่าย อ้างอิง อิตาลี 3 ตุลาคม 2025 การออกอากาศทางวิทยุ ยูนิเวอร์แซล  สหรัฐ6 ตุลาคม 2025 สถานีวิทยุเพลงผู้ใหญ่ร่วมสมัยแนวฮอต รีพับลิก 7 ตุลาคม 2025สถานีวิทยุเพลงฮิตร่วมสมัย

 อ้างอิง 

หมวดหมู่:ซิงเกิลในปี พ.ศ. 2568
หมวดหมู่:เพลงในปี พ.ศ. 2568
หมวดหมู่:เพลงแดนซ์ป็อปอเมริกัน
หมวดหมู่:เพลงซินท์ป็อปอเมริกัน
หมวดหมู่:ซิงเกิลอันดับ 1 ในบิลบอร์ดฮอต 100
หมวดหมู่:มิวสิกวิดีโอที่กำกับโดยเทย์เลอร์ สวิฟต์
หมวดหมู่:ซิงเกิลในสังกัดรีพับลิกเรเคิดส์
หมวดหมู่:เพลงบันทึกเสียงที่ผลิตโดยแมกซ์ มาร์ติน
หมวดหมู่:เพลงบันทึกเสียงที่ผลิตโดยเชลล์แบ็ก (โปรดิวเซอร์เพลง)
หมวดหมู่:เพลงบันทึกเสียงที่ผลิตโดยเทย์เลอร์ สวิฟต์
หมวดหมู่:เพลงที่ประพันธ์คำร้องโดยแมกซ์ มาร์ติน
หมวดหมู่:เพลงที่ประพันธ์คำร้องโดยเชลล์แบ็ก (โปรดิวเซอร์เพลง)
หมวดหมู่:เพลงที่ประพันธ์คำร้องโดยเทย์เลอร์ สวิฟต์
หมวดหมู่:เพลงของเทย์เลอร์ สวิฟต์
หมวดหมู่:ซิงเกิลอันดับ 1 ในชาร์ตซิงเกิลแห่งสหราชอาณาจักร
หมวดหมู่:ซิงเกิลอันดับ 1 ในคะเนเดียนฮอต 100
หมวดหมู่:ซิงเกิลอันดับ 1 ในประเทศสิงคโปร์
หมวดหมู่:ซิงเกิลอันดับ 1 ในชาร์ตซิงเกิลแห่งไอร์แลนด์
หมวดหมู่:ซิงเกิลอันดับ 1 ในประเทศออสเตรเลีย
หมวดหมู่:ซิงเกิลอันดับ 1 ในประเทศออสเตรีย
หมวดหมู่:ซิงเกิลอันดับ 1 ในประเทศเยอรมนี
หมวดหมู่:ซิงเกิลอันดับ 1 ในประเทศนิวซีแลนด์
หมวดหมู่:ซิงเกิลอันดับ 1 ในประเทศนอร์เวย์
หมวดหมู่:ซิงเกิลอันดับ 1 ในประเทศสวีเดน
หมวดหมู่:ซิงเกิลอันดับ 1 ในประเทศสวิตเซอร์แลนด์